भारत नेपाल सीमा पर काली नदी पार नेपाल के बांकू गांव की महिलाएं घास लेने निकट के राड़म जंगल में गई थी। घास काटने के दौरान महिलाओं को वहां पर एक पत्थर की मूर्ति नजर आई। महिलाओं द्वारा मूर्ति को करीब से देखा गया तो मूर्ति भगवान शिव की थी। महिलाओं ने तत्काल गांव लौट कर इसकी जानकारी ग्रामीणों को दी। गांव के बुजुर्ग लोग जंगल गए और मूर्ति को देखा। भगवान शिव की पत्थर की मूर्ति मिलने की सूचना आसपास के गांवों में मिलते ही मूर्ति देखने वालों का तांता लगा हुआ है। दूर-दूर से आकर लोग मूर्ति की पूजा कर रहे हैं। ग्रामीणों द्वारा इसकी सूचना नेपाली प्रशासन को दे दी गई है।